Efter rekorden på otte pole positions i træk måtte den stærke Audi A4 omsider bøje sig for Mercedes' C-klasse-model, der tilmed satte sig på de første to pladser. Forrest på startrækken holder nemlig den unge skotte Paul di Resta, der får de seneste to års vicemester, canadieren Bruno Spengler ved sin side. Heller ikke Tom Kristensen kunne således gøre noget ved Mercedes-dominansen. Danskeren skal starte som nummer syv, efter at han i første kvalifikations-runde beskadigede sin opsætning med en afkørsel som følge af at have ramt sand på banen. Herefter var han ikke i stand til helt at matche de øvrige Audi-kørere i toppen. - Mesterskabet er tættere end nogensinde, hvilket kan ses af, at syv af os kan overtage førstepladsen i morgen. For mig drejer det sig derfor om at disponere løbet rigtigt og vinde nogle pladser. For tre år siden startede jeg otter og blev toer, og et sådant resultat vil være fantastisk igen i morgen, siger Tom Kristensen. Vejrudsigten for søndag truer med regn, hvilket vil gøre løbet til et stort lotteri. Resultat af kvalifikation på Lausitzring: 1: Paul di Resta, Mercedes           1:17,628 min. 2: Bruno Spengler; Mercedes       + 0,264 sek. 3: Timo Scheider, Audi                 + 0,326 - 4: Mattias Ekström, Audi              + 0,393 - 5: Jamie Green, Mercedes            + 0,535 - 6: Martin Tomczyk, Audi              + 0,674 - 7: Tom Kristensen, Audi               + 0,698 - 8: Bernd Schneider, Mercedes       + 0,849 -

Opsummering:
Tom Kristensen var kun syvende hurtigst i lørdagens tidning forud for DTM-løbet i morgen på Lausitzring.